Diari Oficial de la Generalitat Valenciana


Sumari del DOGV 5678, del 11-01-2008 (2008/157)

ORDE de 28 de desembre de 2007, de la Conselleria de Benestar Social, per la qual es convoquen els Premis Projectes Fi de Carrera en matèria d'Accessibilitat al Medi Físic 2008.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5678

Data del DOGV
:   11-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/157


Data del document
:   28-12-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * centre d'ensenyament
    * premi cultural
    * mitjans per a discapacitats
    * distinció honorífica
    * alumne
    * alumnat

ORDE de 28 de desembre de 2007, de la Conselleria de Benestar Social, per la qual es convoquen els Premis Projectes Fi de Carrera en matèria d'Accessibilitat al Medi Físic 2008. [2008/157]
El Programa d'Accessibilitat al Medi Físic que desplega cada any la conselleria de Benestar Social a través de la Direcció General per a les Persones amb Discapacitat comprén múltiples actuacions que tenen com a finalitat comuna conscienciar a la societat sobre la problemàtica de l'accessibilitat al medi físic i potenciar la implicació de tots els ciutadans a l'efecte de poder aconseguir ciutats i espais lliures de barreres, integrant a aquells que per diverses circumstàncies tenen més dificultats d'accessibilitat en veure's afectats en la seua mobilitat i/o comunicació.
Dins del marc d'estes actuacions es convoquen els Premis Projectes Fi de Carrera en matèria d'accessibilitat al medi físic. Amb estos premis es pretén implicar activament en el tema de l'accessibilitat a un segment de la societat que pot aportar importants idees i solucions en esta matèria, com és la comunitat universitària. Es dirigixen estos premis als futurs professionals, als seus professors-tutors i a les universitats de la Comunitat Valenciana que impartixen carreres de tipus tècnic, incentivant la realització d'estudis d'accessibilitat que es materialitzen en projectes reals que milloren la qualitat de vida de tots i cada un dels ciutadans.
En ser l'accessibilitat al medi físic un objectiu que cal aconseguir a llarg termini, és molt important la conscienciació d'estos professionals que, ja ara, i en el futur dissenyaran entorns i ciutats tenint en compte el paràmetre de l'accessibilitat en els seus projectes.
Per això i en virtut de les facultats conferides per Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social (DOCV 5.566, de 30 de juliol de 2007); del que disposa l'article 28 de la Llei de la Generalitat Valenciana 5/1983, de Govern Valencià, i l'article 47 del text refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, a proposta de la Direcció General per a les Persones amb Discapacitat,
ORDENE
Article 1. Objecte i participants
Es convoquen els Premis Projectes Fi de Carrera en matèria d'accessibilitat al medi físic.
Els premis tenen com a objecte reconéixer els projectes/treballs fi de carrera realitzats per alumnes de les universitats de la Comunitat Valenciana que exigisquen l'aprovació d'un projecte/treball fi de carrera com a requisit necessari per a obtindre la titulació corresponent i el contingut de la qual aborde el tema de l'accessibilitat al medi físic i signifique una millora en la qualitat de vida dels ciutadans i de les ciutadanes, i també la labor dels professors-tutors dels projectes/treballs i de les diferents escoles en què estan matriculats els alumnes.
Article 2. Seccions i quantia dels premis. Criteris objectius de valoració
S'establixen quatre premis de 6.000 euros, que s'adjudicaran en quatre seccions diferents:
1. Estudis/projectes d'accessibilitat: Treballs/projectes específics que tenen com a objecte conéixer, analitzar i investigar l'estat actual d'edificacions i medi urbà existents, parcialment o totalment, en relació amb la seua adequació/adaptació a la legislació vigent en matèria d'accessibilitat, elaborant propostes i valoracions de les solucions per a la seua millora i/o compliment.
2. Projectes d'edificació accessible: Treballs que desenvolupen un projecte concret d'edificació amb especial atenció a la seua accessibilitat.
3. Disseny d'ajudes tècniques: Disseny d'ajudes tècniques complementàries a l'urbanisme, edificació, transport i de la comunicació que permeten a la persona amb discapacitat tindre una major autonomia en el seu desenvolupament personal que proporcione una millora en la seua qualitat de vida.
4. Treballs monogràfics: Treballs l'objecte dels quals siga l'accessibilitat en parcs i jardins urbans i espais naturals, que contemplen la seua adaptació sota un criteri de disseny per a tots que abaste la totalitat dels elements i espais que els integren.
L'import dels premis es distribuirà entre l'autor del projecte fi de carrera, al qual li correspondran 3.000 euros; el professor-tutor del projecte, que li correspondran 1.500 euros, i l'escola universitària en què estiga matriculat l'autor del projecte, a la qual li correspondran la quantitat de 1.500 euros.
En cas de quedar desert el premi en algun dels quatre apartats, podrà atorgar-se dins d'una altra secció, si el jurat estima que hi ha treballs mereixedors d'este.
Els criteris de valoració que es tindran en compte per a l'atorgament dels diferents premis seran els següents:
- El compliment de la normativa vigent en matèria d'accessibilitat al medi físic.
- La integració de l'accessibilitat en el projecte que ha de complir els requisits del disseny universal.
- La creativitat en les solucions implantades.
Article 3. Presentació de treballs i documentació
3.1. Els treballs hauran de presentar-se directament en la Direcció General per a les Persones amb Discapacitat, sítia en el carrer de Colom, núm. 80, codi postal 46886, de València, omplint la corresponent sol·licitud a què s'acompanye un sobre amb els treballs en l'exterior dels quals s'indique «Premis Projectes Fi de Carrera 2008». També podran presentar-se per mitjà de correu certificat o a través de qualsevol de les vies de presentació indirecta arreplegades en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
3.2. Les persones interessades presentaran:
a) Un escrit en el qual es manifestarà la seua voluntat de presentar-se al concurs i en què constaran les següents dades relatives a (vegeu annex I):
1. Treball: títol i secció a què es presenta
2. Autor o autora: nom i cognoms, domicili, telèfon i NIF
3. Tutor o tutora: nom i cognoms, domicili, NIF, departament i escola
b) Còpia del projecte final de carrera que incloga tot el material gràfic que en forme part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en la qual es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
c) Certificat en què conste la data en què ha sigut aprovat el projecte en la universitat corresponent. La participació en la present convocatòria exigix que el projecte fi de carrera haja sigut aprovat per la universitat corresponent en el període comprés entre el 29 de setembre de 2007 i el 29 de setembre de 2008.
d) Fotocòpia del DNI de l'autor del projecte
3.3. Els treballs poden presentar-se en castellà o en valencià.
3.4. La presentació de les sol·licituds suposa l'acceptació de les bases de la convocatòria.
Article 4. Termini de presentació
El termini de presentació dels treballs començarà l'endemà de la publicació de la convocatòria en el Diari Oficial de la Comunitat Valenciana i acabarà el 16 d'octubre de 2008.
Article 5. Composició del jurat
La composició del Jurat és la següent:
President: director general per a les Persones amb Discapacitat o persona en qui delegue.
Vicepresident: el vicerector d'Investigació, Desenvolupament i Innovació de la Universitat Politècnica de València.
Vocals:
- El cap del Servici d'Accessibilitat i Eliminació de Barreres Arquitectòniques de la conselleria de Benestar Social.
- El cap del Servici de l'Oficina Tècnica de Projectes i Obres de la conselleria de Benestar Social.
- Un professor o una professora de la Universitat Politècnica de València per cada una de les quatre seccions establides en l'article 2, designats pel rector de la Universitat.
- Un professor o una professora de l'Escola Politècnica Superior de la Universitat d'Alacant, designat pel director de l'Escola.
- Un professor o una professora de l'Escola Superior de Tecnologia i Ciències Experimentals de la Universitat Jaume I de Castelló, designat pel director de l'Escola.
- Un professional expert en matèria d'accessibilitat designat pel director general per a les Persones amb Discapacitat.
- Un representant del Col·legi Oficial d'Arquitectes de la Comunitat Valenciana.
- Un representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
- Un tècnic o tècnica de la Direcció General per a les Persones amb Discapacitat, que actuarà com a secretari o secretària.
El jurat podrà declarar deserts els premis.
Article 6. Resolució
1. Es delega en el director general per a les Persones amb Discapacitat la resolució d'esta convocatòria, la qual es dictarà sobre la base del veredicte vinculant del jurat i esgotarà la via administrativa.
2. El termini màxim per a dictar i notificar la resolució serà d'un mes i mig comptat des de la data de finalització del termini de presentació de treballs, fixat en la present orde, sempre que s'haja dictat la resolució del conseller de Benestar Social per la qual es done publicitat a la línia pressupostària que finançarà els premis convocats en la present orde. En cas contrari, el termini màxim per a dictar i notificar la resolució serà d'un mes i mig comptat a partir de la data en què es dicte la resolució del conseller de Benestar Social que done publicitat a la mencionada línia pressupostària.
3. Transcorregut el termini establit sense haver-se dictat i notificat resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.
Article 7. Publicació i retirada dels treballs
La resolució de la convocatòria serà publicada en periòdics de difusió autonòmica, i també en la seu de la Direcció General per a les Persones amb Discapacitat .
La Direcció General per a les Persones amb Discapacitat, en virtut d'autorització expressa de l'autor o de l'autora, es reserva el dret a publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursants premiats a què es fa referència en l'article 8 d'esta convocatòria.
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en eixe termini quedaran en poder de la Direcció General per a les Persones amb Discapacitat que podrà destruir-los o publicar-los, difondre'ls o reproduir-los totalment o parcialment.
Article 8. Obligacions de les persones premiades
1. Els autors dels projectes premiats hauran d'acreditar davant d'esta Direcció General per a les Persones amb Discapacitat que es troben al corrent de les seues obligacions tributàries i davant de la Seguretat Social per mitjà de les certificacions establides en els articles 13 al 16 del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. La dita acreditació haurà d'efectuar-se amb anterioritat a què es dicte la proposta de resolució de concessió per part del jurat.
2. Emplenar i entregar en la Direcció General per a les Persones amb Discapacitat la fitxa de manteniment de tercers.
3. Assumir les actuacions de control financer que corresponguen a la Intervenció General en relació amb el premi concedit.
4. Comunicar fefaentment a la Direcció General per a les Persones amb Discapacitat l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en qualsevol cas, amb anterioritat a la justificació de l'aplicació donada als fons percebuts.
5. Cedir a la Direcció General per a les Persones amb Discapacitat el treball, en el cas que resulte premiat, autoritzant a l'esmentada Direcció General per un període de 12 mesos i en qualsevol àmbit territorial per a l'exercici dels drets de reproducció, distribució, comunicació pública i transformació dels projectes premiats.
6. Acreditar el compliment d'obligacions per reintegrament de subvencions per deutes amb l'administració, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003 General de Subvencions (BOE núm.176, de 25 de juliol de 2006). A este efecte, s'aportarà declaració responsable del beneficiari junt amb la instància de sol·licitud de concessió d'estos premis, on s'expresse que estes obligacions han sigut complides o, si és el cas, que hi manquen.
Article 9. Pagament i justificació
El pagament de la totalitat de l'import es realitzarà una vegada que el director general per a les Persones amb Discapacitat dicte la resolució d'adjudicació dels premis, en la mesura que esta resolució suposa la conformitat a la justificació de les quantitats atorgades i prèvia l'acreditació de trobar-se al corrent de les seues obligacions tributàries i davant de la Seguretat Social en els casos en què siga necessari d'acord amb el que disposa la present convocatòria.
Article 10. Dotació pressupostària
La present convocatòria queda condicionada a l'existència en els pressupostos econòmics de l'any 2008 de crèdit adequat i suficient per a això i, a este efecte, s'haurà de publicar en el Diari Oficial de la Comunitat Valenciana la resolució de la conselleria de Benestar Social en què es determine l'aplicació pressupostària i la quantia global màxima que servisca de suport a esta.
DISPOSICIONS FINALS
Primera
Contra les bases d'esta convocatòria podrà interposar-se potestativament recurs de reposició davant del mateix òrgan que l'ha dictada, en el termini d'un mes comptat des de l'endemà de la seua publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que puga exercitar-se qualsevol altre que s'estime procedent.
Segona
La convocatòria dels Premis està exclosa del règim de notificació d'ajudes públiques a la Comissió Europea, per raó del seu objecte i els beneficiaris, d'acord amb l'article 87.1 del Tractat de la Comunitat Europea.
Tercera
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 de desembre de 2007
El conseller de Benestar Social i vicepresident tercer del Consell,
JUAN GABRIEL COTINO FERRER